Podlitiek: Wat Andilê daar agter BLF? En daar is ’n Obama op ons stoepBarack Obama die voormalige president van die VSA. Foto: Verskaf. Opgestel deur die Podlitiek-span In hierdie episode gesels Paul Maritz, Hermann Pretorius en Daniël Eloff oudergewoonte oor ’n paar opspraakwekkende nuusflitse van die afgelope week. Hierdie week val hul vergrootglase op Black First Land First, die rasgedrewe drukgroep wat onlangs weer opspraak gemaak het, Suid-Afrika se voorgenome terugkeer na die Internasionale Strafhof, en die voormalige Amerikaanse president Barack Obama se onlangse besoek aan Suid-Afrika. Soos altyd kan luisteraars kraakvars en bekkige kommentaar verwag! Sedert hul ontstaan in Oktober 2015 het Black First Land First hulself openlik as ’n linkse, rasgebaseerde, en radikale drukgroep ten gunste van grondonteiening sonder vergoeding sowel as die belang van Swart Suid-Afrikaners bo dié van ander landsburgers bekendgestel. Verlede week het hulle weer nuus gemaak ná ’n konfrontasie van Kallie Kriel, hoof van AfriForum. Die paneel bespreek hierdie groep se werklike impak, en wonder stilletjies waarom hierdie groep altyd pro die Zuma-kamp is en niks oor die Gupta-familie te sê het nie… Die tweede saak onder die Podlitiek-span se mikroskoop is Suid-Afrika se voorgenome terugkeer na die Internasionale Strafhof. Wat is die rol van organisasies wat oor nasionaliteite heen strek, watter beeld straal dit uit om jouself van internasionale sake te onttrek, en watter mag het hierdie struktuur nou eintlik? Hermann bring hierdie vrae, en verskeie ander, na die tafel. Daniël rig dan die gesprek na president Barack Obama, voormalige leier van die VSA, se besoek aan onse grense in die afgelope week. Die paneel bespreek die nalatenskap van president Obama, beide die populêre opinie van die basketbalspelende silwertong van Amerikaanse politiek, sowel as die werklike en feitlike, gebaseer op wat die syfers vir ons sê oor die vorige leier van die VSA. Oudergewoonte kyk die paneel so bietjie in deur die toekomsvenster na nuus wat hulle in die volgende week gaan dophou. Daniël sê sy visier is op VBS-bank en hul (na bewering) R1,5 miljard rand se bedrog. Hermann hou sake ondergrond so bietjie dop, ná Maandag se skokkende nuus dat die sterftesyfer in myne in Suid-Afrika reeds op 54 vir dié jaar trek. En Paul vra wat SANZAAR in gedagte het vir rugby oor die grense van die Suidelike halfrond se vier groot rugbymagte. Wees ingelig, hê ’n opinie, en luister Podlitiek!